Απόφαση της Επιτροπής

της 16ης Φεβρουαρίου 2004

που τροποποιεί, για δεύτερη φορά, την απόφαση 2002/975/ΕΚ της Επιτροπής σχετικά με τη διενέργεια εμβολιασμού για να συμπληρωθούν τα μέτρα για την καταπολέμηση των λοιμώξεων από τη γρίπη των πτηνών χαμηλής παθογένειας στην Ιταλία και περί ειδικών μέτρων ελέγχου των μετακινήσεων

[κοινοποιηθείσα υπό τον αριθμό Ε(2004) 393]

(Κείμενο που παρουσιάζει ενδιαφέρον για τον ΕΟΧ)

(2004/159/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 2002/33/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 10 παράγραφος 4,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από τον κανονισμό (ΕΚ) αριθ. 806/2003(4), και ιδίως το άρθρο 9 παράγραφος 4,

την οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των ορνίθων(5), όπως τροποποιήθηκε τελευταία από τον κανονισμό (ΕΚ) αριθ. 806/2003, και ιδίως το άρθρο 16,

Εκτιμώντας τα ακόλουθα:

(1) Τον Οκτώβριο του 2002, η Ιταλία ανέφερε στην Επιτροπή ότι εμφανίστηκαν λοιμώξεις από τη γρίπη των πτηνών χαμηλής παθογένειας του υποτύπου H7N3 στις περιφέρειες Βένετο και Λομβαρδίας και ότι η νόσος εξαπλωνόταν ταχέως.

(2) Κατά συνέπεια, οι ιταλικές αρχές έλαβαν δραστικά μέτρα, μεταξύ των οποίων ήταν και η εξολόθρευση των μολυσμένων κοπαδιών προκειμένου να ελεγχθεί η διάδοση της λοίμωξης. Συμπληρωματικά, οι ιταλικές αρχές ζήτησαν την έγκριση για ένα πρόγραμμα εμβολιασμού κατά της γρίπης των πτηνών, διάρκειας 18 μηνών, για να αποφευχθεί η περαιτέρω εξάπλωση της λοίμωξης.

(3) Tο πρόγραμμα εμβολιασμού εγκρίθηκε με την απόφαση 2002/975/EΚ(6) της Επιτροπής, στην οποία τίθενται οι κανόνες σχετικά με τον εμβολιασμό κατά της γρίπης των πτηνών στις περιοχές που αναφέρονται στο παράρτημα. Η απόφαση περιλαμβάνει επίσης ειδικά μέτρα ελέγχου όπως είναι οι περιορισμοί μετακινήσεων για το ενδοκοινοτικό εμπόριο ζώντων πουλερικών, αυγών επώασης και επιτραπέζιων αυγών.

(4) Η πείρα που αποκομίστηκε δείχνει ότι πρέπει να τροποποιηθεί το εγκεκριμένο πρόγραμμα εμβολιασμού ώστε να συμπεριληφθεί ο ενδεχόμενος εμβολιασμός των πουλερικών αναπαραγωγής και να τροποποιηθούν τα προγράμματα εμβολιασμού για τις διάφορες κατηγορίες πουλερικών, ιδίως για τις ωοτόκους όρνιθες. Θα πρέπει να επανεξεταστούν οι περιορισμοί για την εκτροφή ορισμένων κατηγοριών πουλερικών πάνω από μια ορισμένη ηλικία, ώστε να ληφθεί υπόψη η ευνοϊκή επιδημιολογική εξέλιξη σε ό,τι αφορά τον επιπολασμό των λοιμώξεων από τη γρίπη των πτηνών στους πληθυσμούς αυτούς.

(5) Οι περιορισμοί στο ενδοκοινοτικό εμπόριο που ισχύουν σήμερα για προϊόντα που προέρχονται από εκμεταλλεύσεις που βρίσκονται σε μια ορισμένη ακτίνα από μια εκμετάλλευση προσβεβλημένη από τη γρίπη των πτηνών χαμηλής παθογένειας θα πρέπει να επανεξεταστούν και ενδεχομένως να καταργηθούν, υπό την προϋπόθεση ότι θα εφαρμοστούν ορισμένα μέτρα προφύλαξης.

(6) Η δοκιμή iIFA ("δοκιμή διάκρισης") που εγκρίθηκε με την απόφαση 2001/847/ΕΚ της Επιτροπής(7) για να χρησιμοποιηθεί σε γαλοπούλες έχει τώρα αναπτυχθεί περισσότερο και η εφαρμογή της σε άλλα είδη πουλερικών, ιδίως τα κοτόπουλα, αναμένεται να παράσχει τις αναγκαίες εγγυήσεις για τη δημόσια υγεία για το ενδοκοινοτικό εμπόριο νωπού κρέατος που προέρχεται από εμβολιασμένα κοτόπουλα.

(7) Η εμφάνιση λοιμώξεων από τον ιό της γρίπης των πτηνών με χαμηλή παθογένεια έχει μειωθεί σημαντικά τους τελευταίους μόλις μήνες. Φαίνεται, ωστόσο, σκόπιμο να παραταθεί το πρόγραμμα εμβολιασμού για ακόμα έξι μήνες ώστε να προστατευθεί ο πληθυσμός από την επανεμφάνιση της λοίμωξης.

(8) Η απόφαση 2002/975/ΕΚ θα πρέπει να τροποποιηθεί ανάλογα.

(9) Επιπλέον, είναι ευκαιρία να καταργηθούν οι αποφάσεις της Επιτροπής 2000/149/ΕΚ(8), 2003/153/EΚ(9), 2003/359/ΕΚ(10) και 2003/428/ΕΚ(11), που αφορούσαν τις εστίες γρίπης των πτηνών υψηλής παθογένειας, οι οποίες είχαν εμφανιστεί στην Ιταλία το 2000 και στις Κάτω Χώρες και το Βέλγιο το 2003, και οι οποίες δεν έχουν πλέον αντικείμενο εφαρμογής.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι τροποποιήσεις που ζήτησε η Ιταλία για το πρόγραμμα εμβολιασμού που είχε εγκριθεί με την απόφαση 2002/975/ΕΚ και οι οποίες αφορούν συγκεκριμένα:

α) τη δυνατότητα εμβολιασμού των πουλερικών αναπαραγωγής·

β) την τροποποίηση των προγραμμάτων εμβολιασμού για τις διάφορες κατηγορίες πουλερικών ανάλογα με την ανοσολογική κατάσταση, ιδίως για τις ωοτόκους όρνιθες·

γ) την τροποποίηση του προγράμματος ελέγχου για τα πουλερικά που προέρχονται από την περιοχή εμβολιασμού·

δ) τη χρήση πρόσθετου ετερόλογου εμβολίου που να περιέχει το στέλεχος A/ck/Italy/1067/1999/H7N1·

ε) την παράταση της διάρκειας ζωής για ορισμένες κατηγορίες πουλερικών και

στ) την παράταση του προγράμματος εμβολιασμού για έξι μήνες (24 μήνες συνολικά)

εγκρίνονται με την παρούσα απόφαση.

Άρθρο 2

Η απόφαση 2002/975/ΕΚ τροποποιείται ως εξής:

1. Διαγράφεται το άρθρο 3 παράγραφος 3.

2. α) Στο άρθρο 5 παράγραφος 1 στοιχείο γ) οι λέξεις "3 χλμ." αντικαθίστανται από τις λέξεις "ένα χιλιόμετρο"·

β) στο άρθρο 5 παράγραφοι 2 και 3 οι λέξεις "και κοτόπουλα" και "και κοτόπουλου" παρεμβάλλονται μετά τις λέξεις "γαλοπούλες" και "γαλοπούλας" αντίστοιχα, και συνεπώς η φράση "κρέας από γαλοπούλες" γίνεται "κρέας από γαλοπούλες και κοτόπουλα".

3. α) Στο σημείο 1 του παραρτήματος II παρεμβάλλονται οι λέξεις "και κοτόπουλων" μετά τη λέξη "γαλόπουλων"·

β) στο σημείο 2 του παραρτήματος II αντικαθίσταται από το ακόλουθο κείμενο:

"2. Χρησιμοποίηση της δοκιμής με σκοπό την αποστολή νωπού κρέατος γαλοπούλας και κοτόπουλου από την περιοχή της Ιταλίας όπου διενεργείται εμβολιασμός σε άλλα κράτη μέλη

Κρέας προερχόμενο από γαλοπούλες και κοτόπουλα που έχουν εμβολιαστεί κατά της γρίπης των πτηνών επιτρέπεται να αποστέλλεται σε άλλα κράτη μέλη υπό την προϋπόθεση ότι, όταν όλα τα πτηνά εκτρέφονται στο ίδιο κτίριο, τα δείγματα αίματος πρέπει να λαμβάνονται από τον επίσημο κτηνίατρο εντός επτά ημερών πριν από τη σφαγή από τουλάχιστον δέκα εμβολιασμένες γαλοπούλες ή κοτόπουλα που προορίζονται για σφαγή. Ωστόσο, όταν τα πουλερικά εκτρέφονται σε περισσότερες από μία ομάδες ή εγκαταστάσεις, δείγματα αίματος λαμβάνονται από τουλάχιστον 20 εμβολιασμένα πτηνά που έχουν επιλεγεί τυχαία από όλες τις ομάδες ή εγκαταστάσεις της εκμετάλλευσης."

Άρθρο 3

Καταργούνται οι αποφάσεις 2000/149/ΕΚ, 2003/153/ΕΚ, 2003/359/ΕΚ και 2003/428/ΕΚ.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 16 Φεβρουαρίου 2004.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 315 της 19.11.2002, σ. 14.

(3) ΕΕ L 395 της 30.12.1989, σ. 13.

(4) ΕΕ L 122 της 16.5.2003, σ. 1.

(5) ΕΕ L 167 της 22.6.1992, σ. 1.

(6) ΕΕ L 337 της 13.12.2003, σ. 87· απόφαση όπως τροποποιήθηκε από την απόφαση 2003/436/ΕΚ (ΕΕ L 149 της 17.6.2003, σ. 33).

(7) ΕΕ L 315 της 1.12.2001, σ. 61.

(8) ΕΕ L 50 της 23.2.2000, σ. 22.

(9) ΕΕ L 59 της 4.3.2003, σ. 32.

(10) ΕΕ L 123 της 17.5.2003, σ. 59.

(11) ΕΕ L 144 της 12.6.2003, σ. 15.